เงินล้นคลัง-หนี้สินลดฮวบ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

โพสต์ทูเดย์ — คลังยิ้มรายได้รัฐล้นตุ่ม 2 แสนล้าน ขณะที่หนี้สาธารณะไม่ถึง 60% แน่นอน
นายจักรกฤศฏิ์ พาราพันธกุล ผู้อำนวยการสำนักงานบริหารหนี้สาธารณะ (สบน.) เปิดเผยว่า การที่รัฐบาลจัดเก็บได้ดีกว่าเป้าหมายในปีงบประมาณ 2553 จะทำให้การกู้เงินเพื่อชดเชยเงินคงคลังลดลง โดยอาจไม่ต้องกู้ถึง 3.5 แสนล้านบาท ตามที่ตั้งเป้าไว้ เพราะนอกเหนือจากรายได้ที่น่าจะเกินเป้ากว่า 1 แสนล้านบาท ยังมีเงินจากการยึดทรัพย์ พ.ต.ท.ทักษิณ ชินวัตร อดีตนายกรัฐมนตรี เข้ามาอีก 4.6 หมื่นล้านบาท รวมแล้วเท่ากับรัฐบาลจะมีเงินสูงกว่าเป้าหมาย 2 แสนล้านบาท
ทั้งนี้ สบน. ต้องพิจารณาว่า เมื่อเงินคงคลังเพิ่มขึ้นมาก ก็น่าจะมีการลดวงเงินการออกพันธบัตร และการออกตั๋วเงินคลังลง แต่จะลดลงเท่าใดนั้นต้องพิจารณาด้วยว่ารัฐบาลจะมีการตั้งงบประมาณกลางปีด้วยหรือไม่
นายจักรกฤศฏิ์ กล่าวว่า หนี้สาธารณะของไทยจะไม่ขึ้นไปถึง 60% ของจีดีพี ในปี 2556 แล้ว เพราะล่าสุด สิ้นปี 2552 หนี้สาธารณะ ก็อยู่แค่ระดับ 43.85% ของจีดีพีเท่านั้น โดยเหตุผลที่หนี้ไม่สูงอย่างที่คาด เนื่องจากจีดีพีปี 2552 สูงกว่าตัวเลขที่เคยประเมินไว้ เนื่องจากสำนักงานคณะกรรมการพัฒนาการเศรษฐกิจและสังคมแห่งชาติ (สศช.) ประกาศตัวเลขจีดีพีปี 2552 ว่าอยู่ที่ 9 ล้านล้านบาท สูงกว่าเดิมที่อยู่ในระดับ 8.7 ล้านล้านบาท รวมถึงการกู้เงินต่ำกว่าแผนที่วางไว้ ก็ทำให้หนี้ไม่สูงอย่างคาดเช่นกัน
“ตอนนี้เงินกู้ภายใต้พระราชกำหนด (พ.ร.ก.) ให้อำนาจกระทรวงการคลังกู้เงินเพื่อฟื้นฟูและเสริมสร้างความมั่นคงทางเศรษฐกิจ พ.ศ. 2552 ถึงสิ้นปี 2553 ถ้ากู้ได้ 80% ของวงเงินที่ใช้ได้จริง 3.2 แสนล้านบาท หรือกว่า 2 แสนล้านบาท ส่วนการกู้ตามร่างพระราชบัญญัติ (พ.ร.บ.) ให้อำนาจกระทรวงการคลังกู้เงินเพื่อฟื้นฟูเศรษฐกิจอีก 4 แสนล้านบาท ที่คาดว่าคงไม่ได้กู้แล้ว เพราะรัฐบาลจะปรับมาใช้งบประมาณประจำปีงบประมาณ 2554 แทน” นายจักรกฤศฏิ์ กล่าว
ผู้อำนวยการ สบน. กล่าวว่า หากสถานการณ์ความขัดแย้งทางการเมืองสามารถยุติได้ในปีนี้ เชื่อว่าเศรษฐกิจไทยจะฟื้นตัวได้ 100% เพราะขณะนี้ก็มีการฟื้นตัวดี แม้จะมีปัญหาการเมืองอยู่ 
อย่างไรก็ตาม ขณะนี้แนวโน้มการจำหน่ายพันธบัตรออมทรัพย์ไทยเข้มแข็งรอบสอง ที่เลื่อนมาจากช่วงปลายเดือน มี.ค. เป็นช่วงปลายเดือน เม.ย. นั้น อาจจะต้องเลื่อนออกไปอย่างไม่มีกำหนด เพื่อรอดูสถานการณ์ทางการเมืองก่อน เพราะการชุมนุมทางการเมืองในขณะนี้ทำให้ต้องมีการปิดสาขาธนาคารพาณิชย์หลายๆ แห่ง ซึ่งหากเปิดขายพันธบัตรอาจทำให้ประชาชนไม่ได้รับความสะดวกได้